Erwerdige grote mit aller beheglicheit vorgescreuen vnd allent, dat wy gudes vormogen. Erzamen, leuen heren vnd besunderge gude vrunde. Juwer vorzichtigen wijsheit beghere wy tho wetene, dat de persone Clawes Doeck gheheiten, dar wy juwer wysheit in vnsen breue ok vore van gescreuen hebben, th[o] Abow vppe deme slote ghevangen zittet, vnd dar hebbet se ok dat schipp vnd dat gud, dat he genomen hadde, vnd syner seltschop is noch achte mit een deel van deme enwech. Hijrvmme, leue heren vnd vrunde, bidde wy iuwe vorzichtigen wisheit mit alleme vlijte begerende, dat gij dat schryuen sunder zumen schryuen vnd bearbeden dat, alze gij allerhogeste kunnen, an den heren den konynck, dat de sulue Clawes na syme vordeynste gherichtet werde; wante schut des nycht, wy bevruchten vns, dat de copman vnd wy in vordreit vnd schaden komen mogen. Leuen heren, hijr prouet dat beste ynne sunder zumen, wante vns vnd deme copmanne hijr grote macht ane leget. Hijrmede zijt dem almechtigen Gode beuolen. Ghescreuen vnder vnseme secreet, an sunte Johannes dage decollacionis anno xix. Borgermester vnd radmanne tho Reuale. Adress: Den erzamen, vorzichtigen vnd wysen mannen, heren borgermesteren vnd ratmannen tho Lubeke, vnsen leuen vrunden, kome dusse breff mit werdicheit.